  Майя Бывальцева Удмуртиысь йӧскалык лулчеберетъя огазеяськонъёслэн 15 командаоссы шахматэн шудонъя ӵошатсконэ пыриськозы. Элькунысь йӧскалык политикая азьвыл министрез Владимир Завалинэз буре ваёнлы сӥзем турнир 28-тӥ толшоре 10 час 30 минутысен Калыкъёслэн эшъяськон юртазы ортчоз. Иворъёсъя «Удмуртия» агентстволы со сярысь вераз Калыкъёслэн эшъяськон юртысьтызы йӧслык кусыпъёсъя ёзэтлэн кивалтӥсез Артём Митриченко. «15 пала командаос луозы. Куд-огез командаос кыл вылын веразы, лыктозы шуыса. Азьвыл аръёсты учконо ке, куд-огез куриськон сёто, но турнир нуналэ уг вуо. Туннэ нуналлы 15 куриськон кутэмын. Луозы ёросъёсысь но. Кылсярысь, армянъёслэн кык командазы луоз. одӥгез — карысь, мукетыз — ёросысь. Но тросэзгес командаос татысь, карысь», — вераз Митриченко. Ӵошатскон пӧртэм выжыысь, пӧртэм арлыдъем адямиослы пумиськыны, эшъяськыны луонлык кылдытэ. Со дыре ик берпуметӥ интыын ӧвӧл кужмооссэ шахматистъёсты шараян ужпум но. Турнир ортче Шахматэн шудонъя калыккуспо федерацилэн куронъёсызъя. Котькуд командаын быдэн куинь адями. Вормисьёсты шараяло соосын люкам очкоосты ватсаса. Артём Митриченко верамъя, кылем арын ӵошатсконэ 16 команда пыриськиз. Вормисе потӥз бигер егитъёслэн «Иман» огазеяськонзылэн командаез, кыкетӥ луиз бигеръёслэн йӧскалык лулчеберетъя улосвыл автономизылэн командаез, куинетӥ — белорусъёслэн «Батьковщина» огазеяськонзылэн. Тодэ вайытом, йӧскалык лулчеберетъя огазеяськонъёслэн шахматэн шудонъя турнирзы элькунын кемаласен радъяськылэ ни. Йӧскалык политикая министр Владимир Завалин улонысь кошкем бере (2013-тӥ арын 20-тӥ куарусёнэ), ӵошатсконэз солы буре ваёнлы сӥзизы. Ӵошатсконэз радъяло Удмуртиысь йӧскалык политикая министерство, Калыкъёслэн эшъяськон юртсы, элькунын улӥсь армянъёслэн «Урарту» мер огазеяськонзы.  Тегъёс: Мерлык Спорт Ижкар Удмуртия Эшъяськонюрт йӧскалыкполитикаяминистерство йӧслыкъёс  